Meddelelse om indledning af en fornyet undersøgelse i henhold til artikel 12 i Rådets forordning (EF) nr. 384/96 af antidumpingforanstaltningerne vedrørende importen af binde- og pressegarn af polypropylen med oprindelse i Polen

(2000/C 227/04)

Kommissionen har modtaget en anmodning i henhold til artikel 12 i Rådets forordning (EF) nr. 384/96(1), senest ændret ved forordning (EF) nr. 905/98(2) (i det følgende benævnt "grundforordningen"), om at undersøge, hvorvidt de antidumpingforanstaltninger, der indførtes ved Rådets forordning (EF) nr. 603/1999 af 15. marts 1999(3) på importen af binde- og pressegarn af polypropylen med oprindelse i Polen, har haft indvirkning på videresalgspriserne eller de efterfølgende salgspriser i Fællesskabet.

1. Anmodning om fornyet undersøgelse

Anmodningen blev indgivet den 26. juni 2000 af Eurocord (Liaison Committee of EU Twine, Cordage & Netting Industries i det følgende benævnt "ansogeren") på vegne af erhvervsgrenen i Fællesskabet.

2. Vare

Den pågældende vare er binde- og pressegarn af polypropylen (i det følgende benævnt "garn"). Dette garn anvendes i landbruget, navnlig til sammenbinding af bundter, der opsamles af automatiske ballepressere eller lignende maskiner.

Varen fremstilles i forskellige tykkelser (løbelængde) og med forskellige specifikationer i henseende til f.eks. knude- og strækstyrke, antal snoninger pr. meter, farve, bestandighed over for ultraviolet lys samt fiberdannelse. Den pågældende vare tariferes i øjeblikket under KN-kode 5607 41 00.

3. Fremlagte oplysninger

Ansøgeren har fremlagt tilstrækkelige beviser for, at antidumpingtolden på garn med oprindelse i Polen har ført til utilstrækkelige eller ingen ændringer i videresalgspriserne eller de efterfølgende salgspriser i Fællesskabet. Det fremgår af oplysningerne i anmodningen, at der har været et betydeligt fald i eksportpriserne og videresalgspriserne på den pågældende vare i Fællesskabet efter indførelsen af antidumpingforanstaltningerne, og at dette har ført til øget dumping, som har betydet, at de gældende foranstaltninger ikke har haft de ønskede afhjælpende virkninger.

4. Procedure

Kommissionen har efter høring af Det Rådgivende Udvalg fastslået, at anmodningen er indgivet af eller på vegne af den pågældende erhvervsgren i Fællesskabet, og at der foreligger tilstrækkelige beviser til at begrunde indledningen af en fornyet undersøgelse, og den iværksætter derfor en sådan undersøgelse med hensyn til importen af garn med oprindelse i Polen i overensstemmelse med artikel 12, stk. 1, i grundforordningen.

a) Spørgeskemaer

Med henblik på at indhente de oplysninger, som Kommissionen anser for nødvendige for at gennemføre undersøgelsen, sender den spørgeskemaer til de producenter/eksportører og importører, der deltog i den undersøgelse, der førte til de gældende foranstaltninger, og som er berørt af anmodningen.

Myndighederne i Polen vil blive underrettet om indledningen af den fornyede undersøgelse og få tilsendt en genpart af anmodningen og af det spørgeskema, der sendes til producenter/eksportører.

Hvor det er relevant, vil der også blive indhentet oplysninger fra producenter i Fællesskabet.

Andre producenter/eksportører og importører opfordres til omgående at rette henvendelse til Kommissionen for at få oplyst, om de er berørt af den fornyede undersøgelse. Hvis dette er tilfældet, bør de snarest muligt og under alle omstændigheder senest 15 dage fra offentliggørelsen af denne meddelelse i De Europæiske Fællesskabers Tidende anmode om en genpart af spørgeskemaet, da alle spørgeskemaer skal være udfyldt inden for den frist, der er fastsat i punkt 5 i denne meddelelse. Alle anmodninger om spørgeskemaer skal fremsættes skriftligt til nedenstående adresse med angivelse af den interesserede parts navn, adresse, e-postadresse, telefon-, fax- og/eller telexnummer.

b) Indsamling af oplysninger samt høringer

Alle interesserede parter opfordres herved til at tilkendegive deres synspunkter skriftligt og til at fremlægge dokumentation herfor. Eksportører, importører og EF-producenter bør navnlig klarlægge situationen med hensyn til eksportpriserne og videresalgspriserne i Fællesskabet for den af undersøgelsen omfattede vare.

Kommissionen kan endvidere høre interesserede parter, forudsat at de fremsætter skriftlig anmodning herom og godtgør, at der er særlige grunde til, at de bør høres.

5. Frist

Interesserede parter må, hvis der i undersøgelsen skal tages hensyn til deres bemærkninger, give sig til kende, fremføre deres synspunkter skriftligt og indgive oplysninger inden for en frist på 40 dage fra offentliggørelsen af denne meddelelse i De Europæiske Fællesskabers Tidende. Interesserede parter kan også anmode om at blive hørt af Kommissionen inden for samme frist. Denne frist gælder også for interesserede parter , der ikke er nævnt i anmodningen, og det er følgelig i disse parters interesse at rette henvendelse til Kommissionen hurtigst muligt på følgende adresse: Europa-Kommissionen Generaldirektoratet for Handel

Direktorat C

DM 24 - 8/81

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: 21877 COMEU B.

6. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for nævnte frister eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 75 af 20.3.1999, s. 1.